大正新脩大蔵経/第九巻法華部全・華嚴部上/妙法蓮華經/弘傳序
妙法蓮華經弘傳序

　　　　　　　唐終南山釋道宣述

妙法蓮華經者。統諸佛降靈之本致也。蘊結大夏出彼千齡。東傳震旦三百餘載。西晋惠帝永康年中。長安青門燉煌菩薩竺法護者。初翻此經。名正法華。東晋安帝隆安年中。後秦弘始。龜茲沙門鳩摩羅什。次翻此經。名妙法蓮華。隋氏仁壽。大興善寺北天竺沙門闍那笈多。後所翻者。同名妙法。三經重沓文旨互陳。時所宗尚。皆弘秦本。自餘支品別偈不無其流。具如序暦。故所非述

夫以靈嶽降靈。非大聖無由開化。適化所及。非昔縁無以導心。所以仙苑告成。機分小大之別。金河顧命。道殊半滿之科。豈非教被乘時。無足覈其高會。是知五千退席。爲進増慢之儔。五百授記。倶崇密化之跡。所以放光現瑞。開發請之教源。出定揚徳。暢佛慧之宏略。朽宅通入大之文軌。化城引昔縁之不墜。繋珠明理性之常在。鑿井顯示悟之多方。詞義宛然。喩陳惟遠。自非大哀曠濟。拔滯溺之沈流。一極悲心。拯昏迷之失性。自漢至唐六百餘載。總歴群籍四千餘軸。受持盛者。無出此經。將非機教相扣。並智勝之遺塵。聞而深敬。倶威王之餘勣。輒於經首。序而綜之。庶得早淨六根。仰慈尊之嘉會。速成四徳。趣樂土之玄猷。弘賛莫窮。永貽諸後。云爾

脚注

関連リンク 
東京大学大正新脩大藏經テキストデータベース

大正新脩大蔵経/第九巻法華部全・華厳部上/妙法蓮華経